PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2011/ZK/3/1/006	Bratislava 17. februára 2011 

Protimonopolný úrad Slovenskej republiky, odbor koncentrácií v správnom konaní číslo 0041/OK/2010 začatom dňa 13.12.2010 na základe oznámenia koncentrácie podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Polish Enterprise Investors VI GP Ltd, so sídlom P.O.Box 309GT, Ugland House, South Church Street, George Town, Grand Cayman a podnikateľom Jakubom Zabłockim, bytom 03-036, Varšava, Operowa 16, Poľská republika prostredníctvom právneho zástupcu - advokátskej kancelárie B & S Legal s.r.o., so sídlom Grösslingová 5, 811 09 Bratislava, IČO: 35 929 049 konajúcou prostredníctvom  konateľa Mgr. Petra Bartošíka vo veci koncentrácie podnikateľov Polish Enterprise Investors VI GP Ltd, so sídlom P.O.Box 309GT, Ugland House, South Church Street, George Town, Grand Cayman, Jakuba Zabłockého bytom 03-036, Varšava, Operowa 16, Poľská republika a  X-Trade Brokers Dom Maklerski S.A., so sídlom ul. Ogrodowa  58, 00-876 Varšava, Poľská republika 

	rozhodol

na základe § 22 ods. 1 písm. d) v spojení s  § 32 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  správne konanie vo veci  koncentrácie, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o prevode akcií a investičnej zmluvy  zo dňa 28.09.2010, v dôsledku ktorej dôjde k získaniu spoločnej kontroly podnikateľa Polish Enterprise Investors VI GP Ltd, so sídlom P.O.Box 309GT, Ugland House, South Church Street, George Town, Grand Cayman a podnikateľa Jakuba Zabłockeho bytom 03-036, Varšava, Operowa 16, Poľská republika nad podnikom podnikateľa X-Trade Brokers Dom Maklerski S.A., so sídlom ul. Ogrodowa  58, 00-876 Varšava, Poľská republika sa zastavuje, pretože podnikatelia Polish Enterprise Investors VI GP Ltd, so sídlom P.O.Box 309GT, Ugland House, South Church Street, George Town, Grand Cayman a Jakub Zabłocki bytom 03-036, Varšava, Operowa 16, Poľská republika ako účastníci konania vzali svoj návrh na začatie konania späť. 

Odôvodnenie:

1)	Dňa 13.12.2010 bolo Protimonopolnému úradu Slovenskej republiky, odbor koncentrácií (ďalej len „úrad“) listom podnikateľa Polish Enterprise Investors VI GP Ltd, so sídlom P.O.Box 309GT, Ugland House, South Church Street, George Town, Grand Cayman, registrovaná v registri komanditných spoločností vedenom na Kajmanských ostrovoch pod číslom 12844 (ďalej len „PEI“) a pána Jakuba Zabłockeho bytom 03-036, Varšava, Operowa 16, Poľská republika (ďalej len „Jakub Zabłocki“) prostredníctvom ich právneho zástupcu - advokátskej kancelárie B & S Legal s.r.o., so sídlom Grösslingová 5, 811 09 Bratislava, IČO: 35 929 049 konajúcou prostredníctvom konateľa Mgr. Petra Bartošíka, zaevidovaným úradom pod číslom 4308/2010, doručené oznámenie koncentrácie podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznamovateľov koncentrácie spočíva v získaní nepriamej spoločnej kontroly podnikateľov PEI a Jakuba Zablockeho nad celým podnikom spoločnosti X-Trade Brokers Dom Maklerski S.A., so sídlom ul. Ogrodowa  58, 00-876 Varšava, Poľská republika (ďalej len „Oznámenie koncentrácie“). 

2)	Na základe Oznámenia koncentrácie sa dňa 13.12.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie, ktorému bolo pridelené číslo správneho konania  0041/OK/2010, o čom úrad informoval účastníkov konania listom úradu zaevidovaným pod číslom 4454/PMÚ SR/2010 zo dňa 22.12.2010.

3)	Zároveň úrad týmto listom účastníka konania upovedomil, že Oznámenie koncentrácie neobsahuje všetky náležitosti podľa § 10 ods. 12 zákona a Vyhlášky Protimonopolného úradu č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“),  preto lehota na vydanie rozhodnutia nezačala plynúť. 

4)	Dňa 01.02.2011 bol úradu doručený list od oznamovateľov koncentrácie zaevidovaný úradom pod číslom 331/2011, ktorým podnikatelia PEI a Jakub Zabłocki prostredníctvom svojho právneho zástupcu oznámili, že berú svoj návrh na začatie konania vo veci predmetnej koncentrácie späť a žiadajú úrad, aby zastavil správne konanie podľa § 32 ods. 1 písm. b) zákona. 

5)	Za dôvod späťvzatia Oznámenia koncentrácie uvádzajú účastníci konania, že skupina pána Jakuba Zabłockeho podniká v Slovenskej republike prostredníctvom podnikateľa X-TRADE BROKERS DOM MAKLERSKI SPOŁKA AKCYJNA, organizačná zložka (ďalej len „XTB“). XTB je obchodník s cennými papiermi na základe povolenia, ktoré mu udelila Komisia pre cenné papiere v Poľsku. V Slovenskej republike pôsobí XTB na základe jednotného povolenia poskytovať finančné služby, a to v súlade v ustanovením § 64 ods. 1 zákona č. 566/2001 Z.z. o cenných papieroch a investičných službách a o zmene a doplnení niektorých zákonov (ďalej len „zákon o cenných papieroch“), ktoré hovorí, že obchodník s cennými papiermi je oprávnený v rozsahu povolenia na poskytovanie investičných služieb udeleného príslušným orgánom domovského štátu poskytovať investičné služby v Slovenskej republike na základe práva slobodného poskytovania služieb prostredníctvom pobočky. 

6)	Toto ustanovenie Zákona o cenných papieroch bolo inkorporované na základe smernice Rady ES č. 92/22/EEC o investičných službách v oblasti cenných papierov (ďalej len „Smernica“). Čl. 14 bod 1 Hlavy V Smernice hovorí, že členské štáty zabezpečia, že investičné a iné služby môžu byť poskytované na ich území každou investičnou spoločnosťou, ktorej bolo udelené povolenie a nad ktorou vykonávajú dozor príslušné orgány iného členského štátu v súlade s touto Smernicou za predpokladu, že tieto sú uvedené v povolení. V nadväznosti na uvedené, členské štáty nesmú podmieňovať poskytovanie služieb vydaním povolenia, zloženia prostriedkov alebo inými opatreniami s rovnocenným účinkom. Ako uvádzajú účastníci konania, ak teda bolo XTB udelené povolenie na poskytovanie služieb domovským štátom (Poľsko), je v súlade so Zákonom o cenných papieroch a Smernicou oprávnená poskytovať investičné služby aj na území Slovenskej republiky.

7)	Podľa účastníkov konania podnikanie XTB, ako obchodníka s cennými papiermi, súčasne spadá pod body 208 a nasledujúce Konsolidovaného oznámenia Komisie podľa nariadenia Rady ES č. 139/2004 o koncentrácií medzi podnikmi, upravujúce podnikanie finančných inštitúcií a metódu výpočtu ich obratu. Hlavným predmetom činnosti XTB je uzatváranie tzv. derivátových obchodov s cennými papiermi, zahraničnými menami a komoditami. XTB je obchodník s cennými papiermi ponúkajúci prístup na mimoburzový trh s derivátmi, ktorého účastníkmi sú finančné inštitúcie z celého sveta. Svojim klientom umožňuje derivátívne obchodovanie s menami, komoditami, akciovými indexmi a akciami. Derivatívny  obchod je taký obchod, pri ktorom medzi obchodníkom s cennými papiermi a klientom nedochádza k výmene vlastníckeho alebo iného práva k predmetu obchodovania (napr. akcie). Pre obchod je podstatný iba vývoj kurzu predmetu obchodovania na príslušnej burze. Výsledkom derivatívneho obchodu je potom finančné vyrovnanie. Klient vyplatí vopred hodnotu obchodu obchodníkovi a v prípade úspechu klienta, vráti obchodník zaplatenú sumu klientovi a navyše klientovi vyplatí zisk. V prípade straty na strane klienta sa o výšku straty zníži vrátená suma klientovi. Rozdiel medzi sumou inkasovanou od klientov a sumou, ktorú klientom XTB vracia, potom predstavuje čistý zisk z finančných operácií. Pôvodné hodnoty obratov pána Zabłockeho teda neboli vypočítané ako obraty obchodníka s cennými papiermi tak, ako stanovuje § 2 ods. 1 Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu, teda predovšetkým ako súčet čistého zisku z finančných operácií. Pri pôvodnom výpočte obratu vychádzala spoločnosť XTB zo svojho zákonného účtovníctva, ktoré ako obrat považuje všetky príjmy od klientov neberúc do úvahy skutočnosť, že veľkú časť prijatých peňazí musí klientom vrátiť. Po novom vyčíslení obratu skupiny pána Jakuba Zabłockeho pri zohľadnení vyššie uvedeného, účastníci koncentrácie už nespĺňajú obratové kritériá podľa § 10 ods. 1 zákona, a teda predmetná koncentrácia nepodlieha kontrole úradu.

8)	Podľa § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť.

9)	Účastníkom konania sú v predmetnom správnom konaní iba podnikatelia PEI a Jakub Zabłocki .

10)	Na základe toho, že účastníci konania vzali svoj návrh na začatie konania vo veci predmetnej koncentrácie späť a úrad v predmetnom prípade nezistil dôvody, aby v predmetnom správnom konaní pokračoval, rozhodol tak ako je uvedené vo výroku tohto rozhodnutia. 

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	
	    Mgr. Daniela Lukáčová
	poverená riadením odboru koncentrácií
Rozhodnutie sa doručuje:

B & S Legal s.r.o.
Mgr. Peter Bartošík – konateľ
Grösslingová 5
811 09 Bratislava